贈劉改之
作者：陳亮
朝代：宋

paragraphs: 劉郎飲酒如渴虹，一飲澗壑俱成空。
胸中磊磈澆不下，時吐勁氣噓青紅。
劉郎吟詩如飲酒，淋漓醉墨濡其首。
笑鞭列缺起豐隆，變化風雷一揮手。
吟詩飲酒總餘事，試問劉郎一何有。
劉郎才如萬乘器，落濩輪囷難自致。
彊親舉予作書生，却笑書生敗人意。
合騎快馬健如龍，少年追逐曹景宗。
弓弦霹靂餓鴞叫，鼻尖出火耳生風。
安能規行復矩步，斂袂厭厭作新婦。
黄金揮盡氣愈張，男兒龍變那可量。
會須斫取契丹首，金甲牙旗歸故鄉。